জ্যাক রবার্টসন (দক্ষিণ আফ্রিকান ক্রিকেটার)

**জন বেঞ্জামিন জ্যাক রবার্টসন** (; জন্ম: ৫ জুন, ১৯০৬ - মৃত্যু: ৫ জুলাই, ১৯৮৫) কেপ টাউনের ওয়েনবার্গ এলাকায় জন্মগ্রহণকারী দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৩০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়েস্টার্ন প্রভিন্স দলের প্রতিনিধিত্ব করেন। দলে তিনি মূলতঃ ডানহাতি অফ ব্রেক কিংবা মিডিয়াম পেস বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন **জ্যাক রবার্টসন**।

## প্রথম-শ্রেণীর ক্রিকেট
১৯৩১-৩২ মৌসুম থেকে ১৯৩৬-৩৭ মৌসুম পর্যন্ত জ্যাক রবার্টসনের প্রথম-শ্রেণীর খেলোয়াড়ী জীবন চলমান ছিল। জ্যাক রবার্টসন নিচেরসারির ডানহাতি ব্যাটসম্যান হিসেবে খেলতেন। ডানহাতি বোলার হিসেবে মিডিয়াম পেস কিংবা অফ ব্রেক বোলিং করতেন।

১৯৩১-৩২ মৌসুম থেকে ১৯৩৬-৩৭ মৌসুমে পর্যন্ত ওয়েস্টার্ন প্রভিন্সের পক্ষে প্রথম-শ্রেণীর ক্রিকেটে অংশ নিতেন। মাঝে-মধ্যেই বোলিং করে সফলতা পেতেন। তন্মধ্যে, ১৯৩৩-৩৪ মৌসুমে গ্রিকুয়াল্যান্ড ওয়েস্টের বিপক্ষে প্রথম ইনিংসে ৬/২২ পান। তাসত্ত্বেও, ১৯৩৫ সালে ইংল্যান্ড গমনার্থে তাকে দক্ষিণ আফ্রিকা দলের সদস্যরূপে অন্তর্ভুক্ত করা হয়নি। তবে, ১৯৩৫-৩৬ মৌসুমের পরবর্তী শীতকালে অস্ট্রেলিয়া দল দক্ষিণ আফ্রিকায় পদার্পণ করে। টেস্ট সিরিজের পূর্বে প্রস্তুতিমূলক খেলায় ওয়েস্টার্ন প্রভিন্সের সদস্যরূপে খেলেন। সফররত অস্ট্রেলীয় একাদশের একমাত্র ইনিংসে তিনি ৮/৯৬ পান। পরবর্তীকালে এটিই তার সমগ্র খেলোয়াড়ী জীবনের সেরা বোলিং পরিসংখ্যান ছিল। ফলশ্রুতিতে, সিরিজের প্রথম টেস্ট খেলার জন্যে তাকে দক্ষিণ আফ্রিকা দলে রাখা হয়।

## আন্তর্জাতিক ক্রিকেট
সমগ্র খেলোয়াড়ী জীবনে তিনটিমাত্র টেস্টে অংশগ্রহণ করেছেন জ্যাক রবার্টসন। সবগুলো টেস্টই অস্ট্রেলিয়ার বিপক্ষে খেলেছিলেন তিনি। ১৪ ডিসেম্বর, ১৯৩৫ তারিখে ডারবানে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ১ জানুয়ারি, ১৯৩৬ তারিখে কেপ টাউনে একই দলের বিপক্ষে সর্বশেষ টেস্টে অংশ নেন তিনি।

অস্ট্রেলিয়ার বিপক্ষে পাঁচ-টেস্ট নিয়ে গড়া সিরিজের প্রথম তিন টেস্টে অংশ নেন তিনি। কিন্তু, ক্ল্যারি গ্রিমেট ও বিল ও’রিলি সমৃদ্ধ সেরা স্পিন বোলিং জুটির মোকাবেলা করতে দক্ষিণ আফ্রিকা দলকে বেশ হিমশিম খেতে হয়েছিল। প্রথম খেলায় জ্যাক রবার্টসন অস্ট্রেলিয়ার প্রথম ইনিংসে ৫৫ ওভার বোলিং করে ৩/১৪৩ পান। পরবর্তীতে এটিই তার টেস্ট খেলোয়াড়ী জীবনের সেরা বোলিং পরিসংখ্যান হিসেবে বিবেচিত হয়।

দ্বিতীয় খেলায় তিনি কেবলমাত্র একটি উইকেট দখল করেন। তবে, ব্যক্তিগত সেরা টেস্ট ইনিংস ১৭ করেন। তৃতীয় খেলায় দুইটি গুরুত্বপূর্ণ উইকেটের সন্ধান পান। দুই দিনের মধ্যেই দক্ষিণ আফ্রিকা দল ইনিংস পরাজয়বরণ করতে বাধ্য হয়। এ খেলার মাধ্যমেই তার টেস্ট খেলোয়াড়ী জীবনের সমাপ্তি ঘটে।

## অবসর
আন্তর্জাতিক ক্রিকেট থেকে প্রত্যাখ্যাত হবার পর ১৯৩৬-৩৭ মৌসুমে ওয়েস্টার্ন প্রভিন্সের পক্ষে আরও দুইটি খেলায় অংশ নিয়েছিলেন জ্যাক রবার্টসন। এরপর, ক্রিকেট খেলাকে বিদেয় জানান তিনি। তবে, যুদ্ধকালীন সময়ে তিনি একটি প্রথম-শ্রেণীবিহীন খেলায় অংশ নিয়েছিলেন। সাউথ আফ্রিকান কম্বাইন্ড সার্ভিসেস দলের সদস্যরূপে ওয়েস্টার্ন প্রভিন্সের বিপক্ষে খেলেন। খেলায় তিনি সাত উইকেট দখল করেছিলেন।

৫ জুলাই, ১৯৮৫ তারিখে ৭৯ বছর বয়সে কেপ টাউন এলাকায় জ্যাক রবার্টসনের দেহাবসান ঘটে।

## তথ্যসূত্র

## আরও দেখুন
* ফ্রাঙ্ক নিকোলসন
* রোল্যান্ড বিউমন্ট
* দক্ষিণ আফ্রিকান টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* আন্তর্জাতিক ক্রিকেটে অংশগ্রহণকারী পরিবারের তালিকা

## বহিঃসংযোগ
* 
* 

বিষয়শ্রেণী:১৯০৬-এ জন্ম
বিষয়শ্রেণী:১৯৮৫-এ মৃত্যু
বিষয়শ্রেণী:ওয়েস্টার্ন প্রভিন্সের ক্রিকেটার
বিষয়শ্রেণী:দক্ষিণ আফ্রিকান ক্রিকেটার
বিষয়শ্রেণী:দক্ষিণ আফ্রিকার টেস্ট ক্রিকেটার